**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունման նպատակահարմարության մասին**

1. **Որոշման ընդունման անհրաժեշտությունը (նպատակը)**

Որոշման նախագծի նպատակը ոչ նյութական մշակութային ժառանգության արժեքների առկա ցանկում փոփոխությունների և լրացումների իրականացումն է, ինչի անհրաժեշտությունը պայմանավորված է ՅՈՒՆԵՍԿՕ-ի 2003 թվականի «Ոչ նյութական մշակութային ժառանգության պաշտպանության մասին» կոնվենցիայի և Ոչ նյութական մշակութային ժառանգության մասին Հայաստանի Հանրապետության օրենքի դրույթներով, ինչպես նաև ՅՈՒՆԵՍԿՕ-ի ոչ նյութական մշակութային ժառանգության ցանկում Հայաստանի Հանրապետության ոչ նյութական մշակութային ժառանգության արժեքներին վերաբերող հայտեր գրանցելու հանգամանքով:

Առաջնորդվելով ՀՀ կրթության, գիտության, մշակույթի և սպորտի նախարարի 2019 թ. հոկտեմբերի 2-ի «Հայաստանի Հանրապետության մշակույթի նախարարի 2009 թվականի փետրվարի 11-ի N 34 հրամանում փոփոխություն կատարելու մասին» N 599-Ա/2 հրամանով ստեղծված ՀՀ կրթության, գիտության, մշակույթի և սպորտի նախարարին կից ոչ նյութական մշակութային ժառանգության հարցերի մասնագիտական խորհրդի 2021 թ. նոյեմբերի 18-ի նիստի որոշմամբ՝ առաջարկվել է հաստատված ՀՀ անհապաղ պաշտպանության կարիք ունեցող ոչ նյութական մշակութային ժառանգության արժեքների ցանկից հանված (ՀՀ կառավարության 2021 թվականի ապրիլի 15-ի «Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ փոփոխություն կատարելու մասին» N 599-Ա որոշում) «Ասեղնագործություն» տարրը գրանցել ՀՀ ոչ նյութական մշակութային ժառանգության արժեքների ցանկում:

Առաջարկը հիմնավորվում է այն հանգամանքով, որ ասեղնագործությունը ներկայում, որպես հայկական մշակութային ինքնության դրսևորում, այլևս չի փոխանցվում միայն անհատական, ընտանեկան կամ խմբային միջավայրերում: Ընդլայնվել է տարրի տարածվածության շրջանակը, որի վկայությունն է ՀՀ տարբեր համայնքներում, մշակութային, կրթական հաստատություններում ասեղնագործութ­յան վարպետության դասերի քանակը, ինչպես նաև մասնակիցների ներգրավվածության աճը: Դրան զգալիորեն նպաստեց նաև սիրիահայ ասեղնագործուհիների ներգաղթը և ժամանակակից ասեղնագործության ողջ համալիրի կենսունակության բարձրացման գործում ունեցած ներդրումը, ինչպես նաև պետական աջակցությամբ ծրագրերի իրականացումը: Ներկայում ասեղնագործությունը մասնագետների կողմից որակվում է, որպես դեկորատիվ-կիրառական արվեստ, հասարակության առօրյա մուտք գործած ոչ նյութական մշակութային ժառանգության կենսունակ խորհրդանշական դրսևորում:

Վերոգրյալից ելնելով` անհրաժեշտություն է «Ասեղնագործություն» տարրը ոչ նյութական մշակութային ժառանգության արժեքների ցանկում գրանցելը:

Վերը նշված մասնագիտական խորհրդի նույն արձանագրությամբ հավանութ­յան է արժանացել ցանկում առկա «Տերընդեզ» և «Վարդավառ» տարրերի լրամշակումներ իրականացնելու առաջակը: Վերջինս հիմնավորվում է այն հանգամանքով, որ ոչ նյութական մշակութային ժառանգության արժեքների ցանկում տարրերի գրանցումից հետո, ժամանակի ընթացքում, դրանց պահպանությունը, կենսունակությունն ու փոխանցման մեխանիզմերը որոշակի փոխակերպումների են ենթարկվում: Վերջին տարիներին երիտասարդության շրջանում Տերընդեզ և Վարդավառ տոների պահպանության, դրանց բաղադրիչների վերականգնման ու տարածման ուղղությամբ իրականացվող ծրագրերի արդյունքում առաջընթաց է նկատվում, ինչպես նաև լայն առումով այդ տոները նշելու հետ կապված հասարակության արժևորման, իրազեկվածության և կիրարկման ուղղությամբ, որը անհրաժեշտ է արձանագրել ցանկում:

Նշյալ տոների մասին տեղեկությունների թարմացումը հիմնավորվում է նաև ՅՈՒՆԵՍԿՕ-ի անդամ պետությունների տարածքում կենսունակ տարրերի վերաբերյալ տեղեկությունները պարբերաբար թարմացնելու ՅՈՒՆԵՍԿՕ-ի առաջարկով, ինչպես նաև Իրանի Իսլամական Հանրապետության հետ համատեղ ՅՈՒՆԵՍԿՕ-ի մարդկության ոչ նյութական մշակութային ժառանգության ներկայացուցչական ցանկում գրանցելու նպատակով ՅՈՒՆԵՍԿՕ-ի կողմից սահմանված ժամկետում **(2022 թ. մարտի 31)** հայտ պատրաստելու անհրաժեշտությամբ:

Ըստ այդմ` անհրաժեշտություն է Տերընդեզ և Վարդավառ տոների մասին մասին ցանկում առկա տեղեկության խմբագրումն ու լրամշակումը:

1. **Ներկա վիճակը և առկա խնդիրները**

ՀՀ կառավարության 2010 թվականի մարտի 11-ի N 310-Ա որոշմամբ հաստատվել է «Հայաստանի Հանրապետության ոչ նյութական մշակութային արժեքների ցանկերի կազմման չափորոշիչները և ոչ նյութական մշակութային ժառանգության արժեքների ցանկը»: Այն համալրվել է ՀՀ կառավարության 2016 թվականի մարտի 24-ի «Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ փոփոխություններ կատարելու մա­սին» N 293-Ա, ՀՀ կառավարության 2018 թվականի փետրվարի 15-ի «Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ լրացումներ կատարելու մասին» N 144-Ա և ՀՀ կառավարության 2019 թվականի մարտի 14-ի «Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ լրացում կատարելու մասին» N 238-Ա և ՀՀ կառավարության 2021 թվականի ապրիլի 15-ի «Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ փոփոխություն կատարելու մասին» N 599-Ա որոշումներով:

Հայաստանի Հանրապետության կառավարության 2010 թվականի սեպտեմբերի 3-ի «Ոչ նյութական մշակութային արժեքների նույնականացման, փաստաթղթավորման, պահպանության և տեղեկատվության փոխանակման կարգը ու ոչ նյութական մշակութային արժեքի վկայագրի ձևը հաստատելու մասին» N 1173-Ն որոշմամբ (2-րդ գլխի 12-րդ կետ) հաստատվել է պետական ցանկերում ընդգրկված արժեքների մասին տվյալների պարբերաբար ճշգրտման և լրամշակման անհրաժեշտությունը:

Վերոգրյալից ելնելով, ինչպես նաև հաշվի առնելով Հայաստանի Հանրապետության ոչ նյութական մշակութային ժառանգության արժեքների վերաբերյալ ՅՈՒՆԵՍԿՕ-ի մարդկության ոչ նյութական մշակութային ժառանգության ներկայացուցչական ցանկում գրանցվելու նպատակով հայտեր ներկայացնելու հանգամանքի կարևորությունը՝ անհրաժեշտություն է ոչ նյութական մշակութային ժառանգության արժեքների ցանկերի թարմացումը, որն իրականացվում է փոփոխությունների և լրացումների միջոցով։

1. **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխության մասին**

«Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման ընդունումը պետական բյուջեում եկամուտների և ծախսերի ավելացում կամ նվազեցում չի նախատեսում:

1. **Ակնկալվող արդյունքը**

«Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ փոփոխություններ և լրացումներ կատարելու մասին» որոշման նախագծի ընդունմամբ կապահովվի Հայաստանի Հանրապետության ոչ նյութական մշակութային արժեքների թարմացված ցանկի առկայությունը:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. ծրագիր, ոլորտային և/կամ այլ ռազմավարություններ**

«Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ փոփոխություններ և լրացումներ կատարելու մասին» **Հայաստանի** Հանրապետության կառավարության որոշման նախագծի ընդունման անհրաժեշտությունը բխում է ՀՀ կառավարության 2021 թ. օգոստոսի 18-ի N 1363-Ա որոշման հավելվածի «Ծրագիր Հայաստանի Հանրապետության կառավարության (2021-2026 թթ.)» 4.9 բաժնի «հայկական պատմամշակութային ժառանգության (նյութական և ոչ նյութական) պահպանության, ուսումնասիրության, օգտագործման և հանրայնացման շարունակականության ապահովում» և «Հայաստանի կայուն զարգացման նպատակների համատեքստում ոչ նյութական մշակութային ժառանգության համայնքահենք պահպանության, կիրառման և փոխանցման, համայնքներում տեղական ավանդույթների վերականգնման և կենսունակության ապահովում» պարբերություններից:

: